**Kontrollkomiteens beretning for 2018-2019**

**Mandat og sammensetning:**

Komiteen har i arbeidsåret 2018-2019 bestått av Tonje Tvinnereim (Telemark), Sigrid Sulland (Hordaland) og Hilde Fjellvær (Trøndelag).

Kontrollkomiteens oppgaver etter Infofile D32 er å føre tilsyn med at CISV Norges styrende organer følger organisasjonens vedtekter og retningslinjer. Komiteen skal også hjelpe og bistå sentralstyret i vanskelige vurderinger av vedtak og prosedyrer. Komiteen skal avgi en årsberetning til Landsmøtet for de saker de har håndtert.

**Kontrollkomiteens oppgaver og arbeid:**

Komiteen har i arbeidsåret hatt tre møter via Skype. Tilsyn har vært utført ved gjennomgang av sakslister og referater fra sentralstyremøter, samt diskusjoner med sentralstyremedlemmer og sekretariat. Komiteen har i tillegg bistått leder og sekretariatet i forberedelse til RSM og Landsmøte. Vi har hatt en fortløpende dialog med især leder og daglig leder der det har oppstått spørsmål.

Komiteen har kommet med selvstendige innspill til følgende:

1) Vi har etterlyst at referater fra sentralstyremøter, RSM og Landsmøte forløpende gjøres tilgjengelig for medlemmene på organisasjonens nettsider. Dette er nødvendig for at vi skal kunne utføre vårt mandat med å påse at organisasjonen styres ihht vedtekter og retningslinjer. Dette er nå ivaretatt.

2) Dessverre hadde ingen fra komiteen anledning til å delta fysisk på Landsmøtet eller høst-RSM 2018. Vi har imidlertid hatt nær dialog med sentralstyret i forkant for gjennomgang av viktige saker, og spørsmål knyttet til gjennomføringen av landsmøtet og RSM. Minimum èn av komitemedlemmene har vært tilgjengelig på telefon under møtene. Det er vår vurdering at disse møtene er gjennomført på en god måte og beslutninger er tatt ihht vedtekter og retningslinjer.

3) Vi registrerer at arbeidsbelastningen på sekretariatet er stor. Komiteen har gitt innspill til sentralstyret angående oppgave- og ansvarsfordeling. Vi anbefaler at sentralstyret nøye vurderer effekten av de pågående endringene av komitéstruktur og arbeidsoppgaver med tanke både på hvordan dette påvirker økonomien, sekretariatet, sentralstyrets arbeid, de behov fylkeslagene har, og gjennomføringen av organisasjonens kjerneoppgaver som å arrangere leirer.

**Konklusjon:**

Kontrollkomiteen er av den oppfatning at sentralstyret og RSM driver organisasjonen i tråd med CISV Norges vedtekter og retningslinjer. Sentralstyret og sekretariatet ber om råd og hjelp både fra komiteen og andre ressurspersoner i organisasjonen når det oppstår tvil om hvordan ulike saker best bør behandles, noe komiteen ser som en styrke for organisasjonen.

Skien/Bergen/Trondheim, 19. mars 2018

Tonje Tvinnereim Sigrid Sulland Hilde Fjellvær